CC 20220801
Тоомјылу јаштулардыҥ айлыгы башталган - altaicholmon\nӰлӱрген айдыҥ 1-кы кӱнинде Јаан јаштулардыҥ телекейлик кӱни темдектелген. Бу байрамдык кӱнди темдектеерин 1990 јылда јаҥар айда ООН-ныҥ Генассамблеязы окылу јӧптӧгӧн. Байрамды окылу темдектеери 1991 јылда башталган, бистиҥ ороондо оны 1992 јылда темдектеп баштаган. Быјыл бу байрам текшилей 30-чы катап темдектелген.\nТӱӱкинеҥ кӧрзӧ, јаан јаштуларга учурлалган байрам тӧзӧӧри керегинде санаа-шӱӱлте 1970-чи јылдарда туулган. Андый шӱӱлте јер-телекейдиҥ албатызы карып турганыла колбулу сурак јанынаҥ шиҥжӱ иштер ӧткӱрген шиҥжӱчилерде табылган болгон. Байрамды озо баштап скандинавтар темдектеп баштаган, оноҥ олорго американдар ла ӧскӧ дӧ албатылар кожулган.\nАйлыкла колбой, тоомјылу јаштуларыска јилбилӱ ле солун программа белетелген. Је эпидемиялык айалгала колбой программаныҥ кезик бӧлӱктери онлайн аайыла тӧзӧлӧр. Телекӧрӱлтедеҥ, газеттердеҥ ле јондык сетьтердеҥ јаан јаштуларыска уткуулду сӧстӧр, јылу айдыныштар угулып турганы агару иш башталып калганын керелейт. Ого ӱзеери иштиҥ ӧмӧликтери ветерандарын ла јаан јаштуларын уткыыр.\nЈажы 65 јаштаҥ ашкан јаандарга ар-бӱткендик материалдардаҥ эткен эдимдердиҥ «Эҥ артык устар» деген, јайаандыкта иштеп тургандардыҥ «Санатта — јӱрӱм» деген конкурстары башталып калды.\nТергеениҥ иш, јонјӱрӱмдик ӧзӱм ле эл-јонды ишле јеткилдеери аайынча министерствозыныҥ јылдыҥ бажында јетиргениле, Алтай Республикада јаан јашту 41915 кижи (55 јаштаҥ ӧрӧ ӱй улус ла 60 јаштаҥ ӧрӧ эр улус) јадат. Ол тоодо јажы 65-ти ашкан 21100 кижи. 90 јашты ашкан ӧрӧкӧндӧристиҥ тоозы јылдыҥ бажында 458 кижи болгон. Текши јаан јаштулардыҥ ортозында јаҥыскан 2489 кижи јадып турган. Бу улуска болуш ла јӧмӧлтӧ анчада ла тыҥ керек болуп јат.\nОлорго болушты јаҥыс ла бу айлыкта, јаҥыс ла волонтерлор ло јонјӱрӱмдик ишчилер эмес, је анайда ок кажы ла кӱн кажыбыс ла јетирер аргалубысты ундыбай јӱрели.